སྤྱི་ཚེས་༧ཉིན།ཨ་རིའི་རྒྱལ་དོན་ཁང་གིས་གསལ་བསྒྲགས་སྤེལ་བ་ལྟར་ན།རྒྱལ་དོན་བློན་ཆེན་ཕེང་ཕེའོ་ཡིས་གཟའ་འཁོར་འདིའི་ནང་བྱང་ཁོ་རེ་ཡའི་ངལ་རྩོལ་ཏང་ཀྲུང་དབྱང་ཨུ་ཡོན་ལྷན་ཁང་གི་ཨུ་ཡོན་ཀྲང་གཞོན་པ་ཅིན་ཡིང་ཀྲེ་དང་ཐུག་འཕྲད་བྱེད་རྒྱུ་གཏན་འཁེལ་བྱས་ཟིན་པ་དེ་ཕྱིར་འགྱངས་བྱས་པ་རེད།གསལ་བསྒྲགས་ནང་ཕྱིར་འགྱངས་བྱེད་དགོས་པའི་རྒྱུ་རྐྱེན་ཞིབ་ཕྲ་གསལ་བཤད་བྱས་མེད་པར།ཨ་རི་དང་བྱང་ཁོ་རེ་ཡའི་ཉེ་ཆར་གྱི་གླེང་མོལ་མུ་མཐུད་དུ་རྒྱུན་འཁྱོངས་བྱ་རྒྱུ་ཡིན་ལ།ཨ་རིས་འབད་པ་ཆེན་པོས་ཟླ་༦པར་རྒྱལ་ཁབ་གཉིས་ཀྱི་འགོ་ཁྲིད་ཀྱིས་སིང་ཀ་ཕོར་ཐུག་འཕྲད་གནང་སྐབས་བཞག་པའི་དམ་ཚིག་དོན་འཁྱོལ་བྱ་རྒྱུ་ཡིན་པ་ཁོ་ན་བསྟན་ཡོད་པ་རེད།